**Изборном већу Филозофског факултета**

На редовној седници Изборног већа Филозофског факултета одржаној 24. 12. 2021. године изабрани смо у стручну комисију за припрему реферата о кандидатима пријављеним на конкурс за избор једног доцента за ужу научну област Класичне науке, тежиште истраживања Античка књижевност. После прегледане конкурсне документације подносимо следећи

**И з в е ш т а ј**

На конкурс објављен у огласним новинама Националне службе за запошљавање РС „Послови”, бр. 967‒968, од 05. 01. 2022. пријавио се један кандидат, др Ана Петковић.

Ана Петковић је рођена 1973. године у Москви. Основну школу и Филолошку гимназију завршила је у Београду. Основне студије на Одељењу за класичне науке Филозофског факултета у Београду завршила је 1999. године након чега је на истом Одељењу уписала књижевноисторијски смер постдипломских студија, које је са успехом окончала 2005. године одбранивши магистарску тезу под насловом *Проблеми епске поетике у Лукановом* *Грађанском рату.* У мају 2012. године на Одељењу за класичне науке Филозофског факултета у Београду одбранила је докторску дисертацију под насловом *Поетика Пиндарових епиникија*.

Од 1999. до 2000. године Ана Петковић предaвала је старогрчки и латински језик у Филолошкој гимназији у Београду. На Филозофском факултету у Београду ради од 2000. године, најпре као асистент-приправник за предмет Преглед античке књижевности, а од 2006. године као асистент за ужу научну област Класичне науке, на предметима Преглед античке књижевности, Историја хеленске књижевности, Историја римске књижевности и Теорија античке књижевности. Од 2012. године у звању је доцента за ужу научну област Класичне науке на предметима Преглед античке књижевности II, Хеленска књижевност и Теорија књижевности на основним студијама, као и на више изборних предмета на мастер и докторским студијама Класичних наука. У звање доцента поново је изабрана 2017. године.

Током 2009. године Ана Петковић је била на стручном усавршавању на Универзитетском колеџу у Лондону.

Члан је међународног удружења класичних филолога за проучавање старе грчке лирске поезије *Network for the Study of Archaic and Classical Greek Song*. Од 2018. године члан је уређивачког одбора „Речника књижевних и културних студија” (секција Антика) у Институту за књижевност и уметност.

Од 2020. године Ана Петковић истраживач је на научном пројекту „Антика и класично наслеђе – нови увиди” при Одељењу за књижевност и језик Матице српске.

Научноистраживачки рад Ане Петковић посвећен је књижевнотеоријским проблемима античке књижевности и њеној рецепцији. Посебно се бави теоријом жанра, античким епом, хеленском лириком, античком културом, савременом теоријом књижевности и уметности, као и класичном традицијом у српској и европској поезији двадесетог века. Објавила је више радова о хеленској лирици, римској поезији царског доба и рецепцији антике у савременој, нарочито српској књижевности.

Од претходног избора у звање доцента (2017) Ана Петковић објавила је: 1 рад у категорији М24 (у часопису који је на међународној листи научних часописа Erih Plus), 2 рада у категорији М14 и 1 рад у категорији М61.

У *Зборнику Матице српске за књижевност и језик* бр. 65/II (2017), на стр. 529–545, објављен је рад Ане Петковић „Песма испред затворенe капије”. У овом раду ауторка прати развој мотива љубавника коме је ускраћен приступ драгој (грч. paraclausithyrion, лат. vigilatio ad clausas fores) у античкој поезији од његових најранијих трагова, код Алкеја, до његових типичних примера у хеленистичком епиграму и буколском песништву те у римској елегији Августовог доба. Пажљиво и компетентно вођену анализу, у којој се компаративно истражују поетички међуодноси између литерарних форми као што су молитва, епиталамиј и јамб, закључује истраживање елемената овог мотива у поеми *Мелиса* Ивана В. Лалића. Тим сегментом овај рад Ане Петковић дао је оригинални допринос како проучавању датог мотива, тако и широј књижевној интерпретацији поезије издвојеног српског писца код кога преузимање овог мотива ауторка доводи у везу подједнако са хеленско-римском и са јудеохришћанском литерарном традицијом.

У међународном тематском зборнику под насловом *Pathe: The Languge and Philosophy of Emotions*, чији су приређивачи Љиљана Раденковић, Драгана Димитријевић и Ил Акад, а који је објавила Универзитетска библиотека у Београду 2019. године, Ана Петковић је ауторка рада “The Traces of Divine Presence and the Craft of Fiction in Greek Lyric Poetry” (стр. 99–118). У овом раду фокус је на анализи Пиндарове *Прве олимпијске оде* (*епиникије*) у којој песник уметничку вредност песме доводи у везу са признањем сопствене немоћи у односу на моћ богова које хвали користећи милозвучне речи у нади да ће испевати лепу песму. Ауторка објашњава значењски комплекс који имају речи кључне за разумевање песникове поетике – χάρις и καλόν – као метафоре за есенцијалну моћ песничке фикције: лепота фикције је оно што пружа ужитак, али исто тако има и способност изазивања „протоемоција” (pre-emotions) као што су дивљење и страх. Овај рад са изузетним познавањем античке књижевности и филозофије подвлачи како термини χάρις и καλόν, када се примене на уметничка дела, могу помоћи разумевању књижевнотеоријских токова и књижевне критике у хеленској и римској антици.

Ана Петковић је ауторка рада „Antički lirski pesnici i izvori pesničkog nadahnuća kod Tina Ujevića” објављеном на стр. 255–278 у међународном тематском зборнику под насловом *„Ja kao svoja slika“: Diskurzivnost i koncepti autorstva Tina Ujevića*, који су приредиле Марина Протрка-Штимец и Анера Ризнар, а објавили Хрватска свеучилишна наклада и Завод за знаност о књижевности Филозофског факултета у Загребу 2020 године. У раду се испитују поступци усвајања и преображавања традиционалних епских метафора за песничко стваралаштво које се срећу у поезији Тина Ујевића. Петковић зналачком анализом показује како Ујевић трансформише формуле античке химне и како преузима античке естетске каноне постављајући их у контекст модерне лирске поетике и изграђујући нови дискурс и оригинални лирски стил.

Међу радовима колегинице Петковић објављеним од њеног последњег избора у звање налази се и рад под насловом „Аркадија и превазилажење смрти у лирици Милутина Бојића” који се налази на стр. 165–177 зборника радова са домаћег научног скупа *Поетика Милутина Бојића* чији су приређивачи Јован Делић и Светлана Шеатовић, а издавачи Институт за књижевност и уметност, Библиотека „Милутин Бојић“ и Дучићеве вечери поезије, који је изашао из штампе 2017. године. У овом раду колегинице Петковић истражује се порекло и природа диониског сензибилитета лирске поезије Милутина Бојића и врши се компаративна анализа једне од песама из збирке *Песме бола и* *поноса* и песмама из циклуса *Младост* (*Песме*). Ауторка са компетентним увидима како из античке тако и из модерне књижевне теорије и књижевне критике прати генезу мотива које Бојић преузима из античке поезије и трансформацију класичних жанрова у његовој лирици.

Наставни рад Ане Петковић одликује савесност, преданост и настојање да се у наставу уведу нови садржаји и методи. Квалитет њеног наставног рада потврђују и резултати студентске евалуације на којима је добила само одличне оцене (од 4,75 до 5,00).

Добар пријем код студената показује и менторски рад колегинице Петковић. У периоду од последњег избора у звање била је ментор за израду 2 мастер рада, члан комисије за одбрану 2 мастер рада и члан комисије за одбрану 1 завршног рада. У истом периоду она је одређена за ментора 1 докторске дисертације која је у изради и била је члан комисије за одбрану 1 докторске дисертације.

Научну и наставну делатност Ане Петковић карактерише марљивост и инвентивност. С обзиром на то у којој их је мери показала у досадашњем раду, мишљења смо да ће и у будућности наставити да их показује и даље их унапређује. Због тога са задовољством предлажемо Изборном већу Филозофског факултета да др Ана Петковић **буде изабрана у звање доцента** за ужу научну област Класичне науке, тежиште истраживања Античка књижевност, на Одељењу за класичне науке.

У Београду,

1. 2. 2022.

Др Ненад Ристовић, редовни професор

(председавајући комисије)

Др Војислав Јелић, редовни професор

Др Ана Елаковић-Ненадовић, доцент

Филолошког факултета

Универзитета у Београду